Aggressiivinen Venäjä on yllättänyt maailman tuoreesti kaksi kertaa. Krimin valtausta seuranneessa Itä-Ukrainan sodassa vallitsee hauras aselepo. Kuukausi sitten Venäjä aloitti kiivaat pommituslennot Syyriassa.

Suomen päättäjät pelkäävät enemmän kuin mitään, että kohta räjähtäisi Suomen lähellä. Venäjän ja Naton taistelukoneet hipovat Itämerellä liki päivittäin toisiaan. Pienestä suunnistusvirheestä – tahattomasta tai harkitusta – voi puhjeta jopa sota.

Pelko ei ole akuutti välttämättä juuri tällä hetkellä, sillä Venäjä on keskittänyt parhaan sotavoimansa jo kahdelle rintamalle. Venäläiskenraalit ovat täystyöllistettyjä näissä taisteluissa. Kolmeen samanaikaiseen sotaan Venäjän rahkeet eivät riitä.

Entä kun tilanne noilla kuumilla kulmilla hellittää. Mitä jos Vladimir Putin päättää testata Naton Baltian maille lupaamat turvatakeet? Tilanne olisi erittäin inhottava tai jopa kohtalokas Suomelle, joka on Pietarin etupuolustusalue. Vain ihme pelastaisi Suomen tempautumasta mukaan rähäkkään.

Suomalaisilla on ollut luja luottamus sotavoimiinsa. Käsitystä liki lyömättömästä kansanarmeijasta ovat ruokkineet pitkä rauha, poliitikkojen puhemylly ja jopa myyttiset muistot viime sodista.

Vuonna 2010 yli puolet suomalaisista oli sitä mieltä, että Suomella on hyvät mahdollisuudet puolustautua, jos Suomi joutuu tavanomaisin asein käytävään sotaan. Nyt tuo usko on romahtanut alemmas kuin kertaakaan 30 vuoteen. Enää vain joka kolmas uskoo Suomen pärjäämiseen. Putin on mielikuvissa ottanut henkisen niskalenkin suomalaisista.

Suomen puolustuksen selkäranka ovat maavoimien alueelliset jalkaväkijoukot. Niiden päätehtävänä on torjua ja lyödä maahan tunkeutuvat Venäjän panssaroidut hyökkäysjoukot.

Maavoimat kouluttaa varusmiehistä sodan ajan jääkäreitä, tykkimiehiä ja muita taistelijoita. Suurimmat joukkojentuotantolaitokset ovat kolme rauhan ajan prikaatia. Ne sijaitsevat Sodankylässä, Kajaanissa ja Kouvolassa.

Kestäisikö alivoimaisen suomalaisen puolustajan selkäranka ylivoimaista vihollista eli Venäjää vastaan?

Puolustusvoimat haki vastausta tähän kohtalonkysymykseen suuressa tutkimussarjassa. Tutkimukset tuottivat kerta toisensa jälkeen lohduttoman lopputuloksen. Suomen jalkaväkiarmeija ei pystyisi torjumaan Venäjän sotakonetta.

Lue laaja selvitys puolustusvoimien strategianmuutoksesta viikonvaihteen 7.-8.11.2015 painetusta Iltalehdestä tai digilehdestä.